SKRIFTLIG FORESPØRGSEL E-2610/99

af Karl von Wogau (PPE-DE) til Kommissionen

(12. januar 2000)

Om: Begrænsning af den fri bevægelighed med hensyn til bestemmelser om våben

Har Kommissionen kendskab til, at det siden den 22. juni 1999 i Forbundsrepublikken Tyskland har været nødvendigt med en yderligere formular INF 3 (Rückwarenregelung Auskunftsblatt) for at medføre våben, som allerede er registreret i det europæiske våbenpas?

Er Kommissionen enig i, at det i den forbindelse drejer sig om en begrænsning af den fri bevægelighed?

Med indførelse af det europæiske våbenpas burde medførelse af våben på medlemsstaternes territorium egentlig definitivt være reguleret. Formålet med denne ny formular er ikke klart. Merværdiafgiften er indeholdt i købsprisen. Ved salg af et våben eksisterer der desuden en forpligtelse til inden for en frist på fire uger at slippe det pågældende våben i våbentilladelsen eller i det europæiske våbenpas. Ved grænseoverskridelse burde det egentlig være tilstrækkeligt at forelægge det europæiske våbenpas.

Svar afgivet på Kommissionens vegne af Frederik Bolkestein

(3. februar 2000)

Rådets direktiv 91/477/EØF af 18. juni 1991 om erhvervelse og besiddelse af våben(1) indeholder i artikel 12 en bestemmelse om, at medlemsstaterne kun kan tillade overførsel af skydevåben under en rejse

gennem to eller flere medlemsstater, hvis den pågældende har opnået en forudgående tilladelse. Som en undtagelse fra denne forudgående tilladelse kan jægere for skydevåben af kategori C eller D i henhold til direktivets bilag I og konkurrenceskytter for skydevåben af kategori B, C eller D besidde et eller flere skydevåben under en rejse gennem to eller flere medlemsstater med henblik på at udøve deres aktiviteter, såfremt de er i besiddelse af et europæisk skydevåbenpas, hvorpå dette eller disse våben er angivet, og de kan dokumentere grunden til rejsen, blandt andet ved forelæggelse af en indbydelse. Denne undtagelse gælder dog ikke ved rejser til en medlemsstat, som i henhold til artikel 12, stk. 2, i direktiv 91/477/EØF forbyder erhvervelse og besiddelse af det pågældende våben eller kræver tilladelse hertil.

De tyske myndigheder har ikke underrettet Kommissionen om indførelsen af det dokument, hvortil det ærede medlem henviser. Kommissionen henvendte sig til de tyske myndigheder den 16. december 1999 for at få en redegørelse for dette dokument samt for årsagerne og grundlaget for indførelsen deraf i Tyskland. Når Kommissionen har modtaget de tyske myndigheders besvarelse, vil den vil orientere det ærede medlem om, hvilke foranstaltninger den agter at træffe.

Kommissionen ønsker dog at understrege, at det europæiske skydevåbenpas er det eneste dokument, der anerkendes af samtlige medlemsstater med henblik på at tillade midlertidig overførsel af skydevåben i forbindelse med rejser mellem flere medlemsstater, der foretages af EU-borgere, herunder jægere og konkurrenceskytter. Kommissionen vil i den rapport om gennemførelsen af direktiv 91/477/EØF, som den i henhold til direktivets artikel 12, stk. 2, er forpligtet til at aflægge for Europa-Parlamentet og Rådet, hvilket vil ske i løbet af 2000, tage højde for, hvorledes det europæiske skydevåbenpas fungerer.

(1) EFT L 256 af 13.9.1991.